โจนาธาน โบลิงกี

โจนาธาน โบลิงกี อึมปังกี เมรีกานี (เกิด 30 มิถุนายน ค.ศ. 1994) เป็นนักฟุตบอลชาวคองโกที่เล่นในตำแหน่งกองหน้าให้แก่วอยวอดีนาในประเทศเซอร์เบีย เขาเคยลงเล่นให้กับบุรีรัมย์ ยูไนเต็ดในไทยลีก
สโมสรอาชีพ.
โบลิงกีเริ่มต้นอาชีพกับสโมสรในบ้านเกิดของเขาอย่างโจโมคอสมอส ก่อนที่จะย้ายไปมาเซมเบ ทีมที่เขาชนะเลิศซีเอเอฟแชมเปียนส์ลีกในปี 2015 ต่อมาในปี 2017 เขาได้ย้ายไปสต็องดาร์ลีแยฌและถูกปล่อยยืมตัวให้แก่มูสครอน ปีถัดมา เขาย้ายไปแอนต์เวิร์ปและถูกปล่อยยืมตัวอีกครั้งให้แก่ยูเปน, อันคารากูคู และโลซานสปอร์ต
บุรีรัมย์ ยูไนเต็ด.
ฤดูกาล 2021–22.
เดือนธันวาคม ค.ศ. 2021 โบลิงกีได้ย้ายมาร่วมทีมบุรีรัมย์ ยูไนเต็ดอย่างเป็นทางการ โดยเขาจะสวมเสื้อหมายเลข 99 และจะได้ลงเล่นให้แก่สโมสรในเลกที่สองของไทยลีก ต่อมาในวันที่ 12 มกราคม ค.ศ. 2022 เขาได้ลงเล่นนัดแรกและทำประตูแรกในนามสโมสรในการแข่งขันรีโว่ ลีกคัพ 2564–65 รอบ 32 ทีมสุดท้าย ช่วยให้ทีมบุกไปเอาชนะระยอง 2–0 ผ่านเข้าสู่รอบ 16 ทีมสุดท้ายได้สำเร็จ ต่อมาในวันที่ 19 มกราคม เขาทำประตูในการแข่งขันช้าง เอฟเอคัพ 2564–65 รอบ 16 ทีมสุดท้าย ช่วยให้ทีมเปิดบ้านเอาชนะแชมป์เก่าอย่างลีโอ เชียงราย ยูไนเต็ดไปได้ 4–1 ผ่านเข้าสู่รอบก่อนรองชนะเลิศได้สำเร็จ
วันที่ 2 กุมภาพันธ์ ค.ศ. 2022 เขาทำประตูแรกในลีก ในนัดที่ทีมบุกไปเสมอกับโปลิศ เทโรที่สนามบุณยะจินดา 2–2 ต่อมาในวันที่ 6 กุมภาพันธ์ นัดที่บุรีรัมย์เปิดบ้านแพ้พีที ประจวบ 1–2 โบลิงกีมีโอกาสยิงลูกโทษเพื่อนำห่าง 2–0 ให้แก่ทีม แต่สุดท้ายเขายิงไปติดเซฟของขวัญชัย สุขล้อม ก่อนที่ทีมจะถูกยิงแซงในช่วงท้ายเกมจนพ่ายแพ้ไป วันที่ 9 กุมภาพันธ์ เขาทำประตูในการแข่งขันรีโว่ ลีกคัพ 2564–65 รอบ 16 ทีมสุดท้าย ช่วยให้ทีมเปิดบ้านเอาชนะสมุทรปราการ ซิตี้ 4–1 ผ่านเข้าสู่รอบก่อนรองชนะเลิศได้สำเร็จ และในอีกสามวันถัดมา เขาทำประตูที่ 2 ในลีก ซึ่งเป็นประตูชัยช่วยให้ทีมบุกไปเอาชนะสมุทรปราการซิตี้อีกครั้งด้วยผล 1–0 ทำให้ทีมกลับมาชนะในลีกได้ในรอบสามเกม วันที่ 16 กุมภาพันธ์ เขาทำ 2 ประตูในรอบก่อนรองชนะเลิศของช้าง เอฟเอคัพ 2564–65 ช่วยให้ทีมเปิดบ้านเอาชนะหนองบัว พิชญ 4–1 ผ่านเข้าสู่รอบรองชนะเลิศได้สำเร็จ วันที่ 19 กุมภาพันธ์ เขาทำประตูที่ 3 ในลีก ช่วยให้ทีมเปิดบ้านเอาชนะการท่าเรือไปได้ 2–1 และในวันที่ 27 กุมภาพันธ์ เขาทำประตูที่ 4 ในลีก ช่วยให้ทีมบุกไปเอาชนะนครราชสีมา มาสด้าที่สนามกีฬาเฉลิมพระเกียรติ 80 พรรษา 3–0
วันที่ 5 มีนาคม ค.ศ. 2022 เขาทำประตูที่ 5 ในลีก ช่วยให้ทีมเปิดบ้านเอาชนะราชบุรี มิตรผล 2–0 และในวันที่ 4 พฤษภาคม เขาทำประตูที่ 6 ในลีก ในนัดปิดฤดูกาลที่ทีมบุกไปแพ้สุพรรณบุรี 2–1 แต่ทีมยังคงได้ฉลองแชมป์ไทยลีก ฤดูกาล 2564–65 วันที่ 8 พฤษภาคม การแข่งขันรีโว่ ลีกคัพ 2564–65 รอบก่อนรองชนะเลิศ เขาทำประตูช่วยให้ทีมบุกไปเอาชนะราชบุรี มิตรผลที่มิตรผลสเตเดียม 2–0 ผ่านเข้าสู่รอบรองชนะเลิศได้สำเร็จ ต่อมาในวันที่ 22 พฤษภาคม การแข่งขันช้าง เอฟเอคัพ 2564–65 นัดชิงชนะเลิศ เขาทำประตูชัยในช่วงต่อเวลาพิเศษ ช่วยให้ทีมเอาชนะนครราชสีมา มาสด้าที่ทรูสเตเดียม 1–0 คว้าแชมป์รายการนี้เป็นสมัยที่ 5 ได้สำเร็จ และในวันที่ 29 พฤษภาคม การแข่งขันรีโว่ ลีกคัพ 2564–65 นัดชิงชนะเลิศ เขาทำ 2 ประตูช่วยให้ทีมเอาชนะแชมป์เก่าอย่างพีที ประจวบที่บีจีสเตเดียมไปได้ 4–0 คว้าแชมป์รายการนี้เป็นสมัยที่ 6 และคว้าทริปเปิลแชมป์ภายในประเทศได้สำเร็จ
ฤดูกาล 2022–23.
ในวันที่ 6 สิงหาคม ค.ศ. 2022 โบลิงกีทำคนเดียวสองประตูในการแข่งขันไทยแลนด์แชมเปียนส์คัพ 2565 ที่สนามกีฬาเฉลิมพระเกียรติ 80 พรรษา 5 ธันวา 2550 แต่สุดท้ายทีมของเขาเป็นฝ่ายพ่ายแพ้ต่อแชมป์เก่าในรายการนี้อย่างบีจี ปทุม ยูไนเต็ด 2–3 ต่อมาในวันที่ 7 ตุลาคม เขาทำประตูแรกในไทยลีก ฤดูกาล 2565–66 ช่วยให้ทีมบุกไปเอาชนะลำพูน วอร์ริเออร์ 2–0 ต่อมาในวันที่ 2 พฤศจิกายน การแข่งขันช้าง เอฟเอคัพ 2565–66 รอบ 64 ทีมสุดท้าย เขาทำประตูช่วยให้ทีมเปิดบ้านเอาชนะสมุทรปราการ ซิตี้ 5–1 ผ่านเข้าสู่รอบ 32 ทีมสุดท้ายได้สำเร็จ
วันที่ 22 มกราคม ค.ศ. 2023 เขาทำประตูที่ 2 ในลีก ช่วยให้ทีมบุกไปเอาชนะสุโขทัยที่สนามทะเลหลวง 0–3 ต่อมาในวันที่ 5 มีนาคม เขาทำประตูที่ 3 ในลีก ช่วยให้ทีมเปิดบ้านเอาชนะลำพูน วอร์ริเออร์ 2–0 ต่อมาในวันที่ 12 มีนาคม เขาทำประตูที่ 4 ในลีก เป็นประตูชัยช่วยให้ทีมบุกไปเอาชนะหนองบัว พิชญที่พิชญสเตเดียม 1–0
วันที่ 9 เมษายน เขาทำประตูที่ 5 ในลีก ช่วยให้ทีมเปิดบ้านเอาชนะลำปาง 2–0
 "ณ วันที่ 20 พฤษภาคม ค.ศ. 2023"
"ผลประตูจะแสดงของทีมชาติสป.คองโกก่อน"
ชีวิตส่วนตัว.
โบลิงกีเป็นลูกชายของอดีตนักฟุตบอลอาชีพ อึมปังกี เมรีกานี